32004R1557
L 283/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1557/2004 AL COMISIEI
din 1 septembrie 2004
de aprobare a controalelor de conformitate cu standardele de comercializare care se aplică anumitor fructe proaspete, efectuate în Noua Zeelandă înainte de importul în Comunitate
COMISIA COMUNITĂȚILOR EUROPENE
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 10,
întrucât:
(1)
Articolul 7 din Regulamentul (CE) nr. 1148/2001 al Comisiei din 12 iunie 2001 privind controalele de conformitate cu standardele de comercializare aplicabile în sectorul fructelor și legumelor proaspete (2) stabilește condițiile de aprobare a controalelor de conformitate efectuate înainte de importul în Comunitate de către țările terțe la cererea acestora.
(2)
La 30 aprilie 2004, autoritățile neozeelandeze au transmis Comisiei o cerere de aprobare a controalelor realizate sub responsabilitatea Autorității neozeelandeze pentru siguranța alimentelor (NZFSA) pentru mere, pere și fructe kiwi. Controalele merelor, perelor și fructelor kiwi care au ca obiectiv stabilirea conformității cu standardele de comercializare sunt efectuate fie de personal Industry Grade Inspection, care este verificat de auditori recunoscuți de NZFSA, fie direct de auditori/inspectori recunoscuți de NZFSA. Cererea Noii Zeelande arată că organismele de control menționate anterior dispun de personalul, materialul și instalațiile necesare realizării controalelor, că folosesc metode asemănătoare celor menționate la articolul 9 din Regulamentul (CE) nr. 1148/2001 și că fructele proaspete aparținând soiurilor menționate anterior, exportate din Noua Zeelandă spre Comunitate, trebuie să respecte standardele comunitare de comercializare.
(3)
Datele transmise de statele membre și aflate în posesia Comisiei arată că, în perioada 1997/2003, importurile de fructe și legume proaspete care provin din Noua Zeelandă în general și cele din soiurile menționate în această cerere în special, prezintă o frecvență foarte scăzută de neconformitate cu standardele de comercializare.
(4)
Reprezentanții organismelor de control neozeelandeze participă regulat la activitățile internaționale pentru stabilirea standardelor de comercializare a fructelor și legumelor, în cadrul Grupului de lucru pentru standardizarea produselor perisabile și îmbunătățirea calității al Comisiei Economice pentru Europa a Națiunilor Unite (CEE/NU). Mai mult, Noua Zeelandă participă la programul Organizației pentru Cooperare și Dezvoltare Economică (OCDE) de aplicare a unor standarde internaționale la fructe și legume.
(5)
În consecință, ar trebui aprobate controalele de conformitate efectuate de Noua Zeelandă, cu efect de la data aplicării procedurii de cooperare administrativă prevăzută la articolul 7 alineatul (8) din Regulamentul (CE) nr. 1148/2001.
(6)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Controalele de conformitate cu standardele de comercializare aplicabile merelor, perelor și fructelor kiwi înainte de importul lor în Comunitate, efectuate de Noua Zeelandă, sunt aprobate în conformitate cu condițiile prevăzute la articolul 7 din Regulamentul (CE) nr. 1148/2001.
Articolul 2
Datele referitoare la corespondentul oficial și la organismele de control din Noua Zeelandă, menționate la articolul 7 alineatul (2) al doilea paragraf din Regulamentul (CE) nr. 1148/2001, sunt prevăzute în anexa I la prezentul regulament.
Articolul 3
Certificatele menționate la articolul 7 alineatul (3) al doilea paragraf din Regulamentul (CE) nr. 1148/2001, emise în urma controalelor menționate la articolul 1 din prezentul regulament, trebuie să fie redactate pe formulare conforme cu modelul din anexa II la prezentul regulament.
Articolul 4
Prezentul regulament intră în vigoare în a opta zi de la data publicării în Jurnalul Oficial al Uniunii Europene.
Se aplică începând cu data publicării în Jurnalul Oficial al Uniunii Europene seria C a avizului menționat la articolul 7 alineatul (8) din Regulamentul (CE) nr. 1148/2001 privind punerea în aplicare a cooperării administrative între Comunitate și Noua Zeelandă.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 septembrie 2004.